Näkymä Taivaskalliolta itäkaakkoon, keskellä Kunnalliskoti (myöh. Koskelan sairaala) Koskelassa, taustalla Vanhankaupunginlahti. Eric Sundström 1927
**Koskelan seniorikeskus** on Helsingin kaupungin sosiaali- ja terveysviraston ylläpitämä vanhusten palveluasuntoalue ja vanhainkoti. Se toimii entisen **Koskelan sairaalan** alueella Helsingin Koskelassa. Sen puistomainen tontti on noin 10 hehtaarin laajuinen, ja sitä rajoittavat Koskelan­tie, Kullervon­kadun jatke, Käpylän­tie ja Kunnallis­kodin­tie. 

Koskelan seniorikeskuksen nykyisenä toiminta­peri­aatteena on "oman näköinen vanhuus", jolla varmistetaan iäkkäille ihmisille turvallinen ja arvokas elämä.

Koskelan sairaalan kirkko 2022

Historia
--------

Sairaala-alue on saanut alkunsa työ- ja vaivaistalosta, joka 1800-luvulla sijaitsi Töölössä nykyisen Kivelän sairaalan alueella. Vuonna 1912 uusi *Forsbyn vaivais­talo ja työ­laitos* päätettiin rakentaa Koskelaan, joka vielä silloin oli selvästi kaupunki­alueen ulko­puolella. Vaivais­taloon sijoitettiin köyhäin­hoidon varassa eläneitä aikuisia. Vuonna 1914 laitoksen nimi muutettiin *Helsingin kaupungin kunnallis­kodiksi.*

Alueelle rakennettiin muun muassa asuin- ja talous­rakennuksia sekä kirkko. Sen pää­rakennuksen suunnittelivat Knut Wasastjerna sekä Karl Hård af Segerstad. Oulun­kylän asemalta kunnalliskodin alueelle rakennettiin myös kapea­raiteinen Koskelan rata. Vuoteen 1952 saakka siellä harjoitettiin myös maan­viljelystä, puu­tarhan­hoitoa vielä muutama vuosi myöhemminkin, ja siellä oli pitkään myös sikala.

Kaupungin kunnalliskodin (Koskelan sairaskodin, Koskelan sairaalan) kappeli n. 1911
Vuonna 1953 Helsingin kaupunginvaltuusto päätti, että kunnallis­koti oli vähitellen muutettava sairaalaksi pitkä­aikaisia tauteja sairastavia potilaita varten. Seuraavina vuosina useat alueen rakennukset kunnostettiin ja sinne rakennettiin uusiakin, ja vuonna 1957 laitoksen nimi muutettiin *Koskelan sairas­kodiksi*. Se toimi kuitenkin edelleen kaupungin huolto­toimen alaisuudessa, kunnes se 1970-luvun lopulla siirrettiin terveyden­huollon alaiseksi. Vuodesta 1982 lähtien se oli nimeltään *Koskelan sairaala*. Siitä tuli keskisen ja pohjoisen suur­piirin tuki­sairaala, vuonna 1986 terveyskeskussairaala. Vuonna 2010 se siirtyi sosiaali­viraston alaisuuteen, jolloin se samalla sai nykyisen nimensä.

Alueella on yhteensä 14 rakennusta, jotka on rakennettu vuosina 1910–1961.

Vuosina 2003–2013 alueella toimi myös Koskelan terveysasema. Sen nimi oli alun perin *Käpylän terveysasema*, ja sille valmistui vuonna 1983 uusi punatiilinen rakennus Käpylän­tien ja Kullervon­kadun kulmaan. Koskelan sairaala-alueelle se siirrettiin vuonna 2003, jolloin sen nimi samalla muutettiin Koskelan terveys­asemaksi. Vuonna 2013 Koskelan terveys­aseman palvelutarjonta kuitenkin vietiin Oulunkylän terveysaseman yhteyteen.

Koskelan sairaalan kappeli 2018
16-vuotiaan pojan kuolemaan johtanut Koskelan teinimurha tapahtui Koskelan sairaala-alueella joulukuun alussa 2020.

Sairaalapuistosta tulee asuinalue
---------------------------------

Koskelan sairaalan alue muuttuu 2020-luvun alkuvuosina noin 3 000 asukkaan asuntoalueeksi. Sairaalapuiston reunoille nousee Hitas-asuntoja, asumisoikeusasuntoja, vuokra-asuntoja, asumisosuuskunta-asuntoja ja senioriasuntoja. Myös asemakaavassa suojellut vanhat sairaalarakennukset remontoidaan myöhemmin asuinkäyttöön, ja yhteen niistä tulee tiloja päiväkodeille.

Lähteet
-------

1. 1 2 3  Koskelan vanhustenkeskus Helsingin kaupungin sosiaali- ja terveysvirasto.  Arkistoitu 29.10.2013. Viitattu 2.9.2013.
2. 1 2  Eino S. Suolahti: *Helsingin neljä vuosisataa*, s. 230-231. Otava, 1972. ISBN 951-1-03606-8.
3. 1 2 3 4 5  Koskela 100 vuotta 1912 - 2012 (rtf) Helsingin kaupungin sosiaali- ja terveysvirasto. Viitattu 2.9.2013. [vanhentunut linkki]
4. ↑  Kotikaupunkipolut Käpylä pohjoinen, 21. Ent. terveysasema *kaupunginosat.net*. Viitattu 2.9.2013.
5. ↑  Tuula Sipilä, Kuvaussakki: *Koskelan sairaala.*. Helsingin kaupunginmuseo, 2023. Teoksen verkkoversio (viitattu 8.3.2024).
6. ↑  Kotikaupunkipolut Käpylä pohjoinen, 21. Ent. terveysasema *kaupunginosat.net*. Viitattu 2.9.2013.
7. ↑  Koskelan terveysasema ja neuvola muuttavat Oulunkylään (pdf) Helsingin kaupungin sosiaali- ja terveysvirasto. Viitattu 2.9.2013.
8. ↑  Kaisa Paastela: Synttärijuhlien karmea loppu – Tällainen on alue, jossa 16-vuotiaan raaka murha tapahtui *Helsingin Uutiset*.  9.12.2020. Viitattu 16.7.2021.
9. ↑  Pääkaupunkiseudun sairaalavisio 2030, Sairaala-alueiden kehittämisryhmän raportti (Kohdat 8.2: Vapautuvat sairaala-alueet ja 8.3: Visio vapautuvien sairaala-alueiden tulevasta käytöstä)  30.9.2009. Helsingin, Espoon, Vantaan ja Kauniaisten kaupungit, HUS. Viitattu 24.10.2015. [vanhentunut linkki]
10. ↑  Koskelan sairaala-alueen suunnitelma kiteytyi vaihtoehdoista  23.10.2015. Helsingin kaupunkisuunnitteluvirasto.  Arkistoitu 4.3.2016. Viitattu 24.10.2015.
11. ↑  Asuntojen rakentaminen alkaa Koskelan sairaala-alueella *uuttahelsinkia.fi*.  6.9.2019. Viitattu 8.9.2019.

Aiheesta muualla
----------------

* Koskelan palvelukeskus (hel.fi)
* Koskelan sairaala-alueelle tulee "muistisairaiden kylä" (8.3.2016) (helsinginuutiset.fi)